  Майя Бывальцева Турын будон интые машинаез пуктэм понна штарфъёсты Ижкарын будэтыны быгатозы, али со 1 сюрс манет. Муниципал милицилэн кивалтӥсезлы Рустам Маликовлы 29-тӥ оштолэзе сыӵе ӵектонэн вазиськиз карлэн тӧроез Юрий Тюрин. «Штрафъёсты будэтыны ужкагазъёсты дасялэ. Сюрс манет калык понна ӧжыт бере, соос азьланяз но машинаоссэс турын вылэ пуктылозы. Сыӵе укылтэм югдур возиськем сяна, ваньмыз со асфальт вылэ поттӥське ай, сюрес дэри луэ. Нош стоянкаын интыос бушесь. Валамон, машинаез отчы пуктон понна коньдон тыроно. Но кызьы мукет сямен?» — вераз Тюрин. 2016-тӥ арын Ижкарын куронъёсты тӥясь водительёсты оглом 333 сюрс манет штраф тырытэмын. Чакланъёсъя, ӵектонэз Удмуртиысь Кун Кенеше сётозы. Али тодмо ӧвӧл на, кӧня штраф юнматыны ӵектоз кар администрация. Со сяна, вераськон мынӥз кыкетӥзэ «Паркнет» аппаратэз басьтон сярысь. Со эрикрадэз тӥян учырез пусъе но соку ик огъя сервере келя. Чиновникъёслэн верамзыя, сыӵе нимысьтыз планшет карысь котькуд ёрослэн аслаз луыны кулэ, со куронъёсты тӥясьёсты ӝоггес шараяны луонлык сётысал. Тодэ вайытом, куронъёсты тӥям сярысь пуктэтэз водительлы келяло учырез пусъем бере 3 нунал ӵоже. Машинаез турын вылэ пуктэм понна штрафлэн быдӟалаез 1 сюрс манет. Куронъёсты выльысь тӥям понна ватсаса кыклкутон чакламтэ. «Паркнет» сӧзнэт Ижкарын ужаны кутскиз 2015-тӥ арын южтолэзе. Со вакчи дыр куспын куронъёсты тӥян учыръёсты шараяны но янгыш муртъёсты административной кылкутон улэ кыскыны луонлык сётэ. Азьвыл солы 2 толэзёзь дыр кулэ вал. Тегъёс: Мерлык Ижкар ЮрийТюрин Удмуртия муниципалмилиция штрафъёс  